Luonnonsuojelualueen laajentamisesta tuli riita Tampereella – "On toisaalta hyvä, että päättäjien todelliset arvot nousevat esiin"

Kintulammin luonnonsuojelualue. Marjo Rämö

Marjo Rämö

Tampereen kaupunki käyttää etuosto-oikeutta 160 hehtaarin kokoiseen metsätilaan, jolla laajennetaan Kintulammin luonnonsuojelualuetta Teiskossa. Kaupunki maksaa Metsä-Ylinen -nimisestä tilasta 930 000 euroa.

Etuosto-oikeuden käyttö ei ollut läpihuutojuttu kaupunginhallituksessa. Päätös syntyi vasta äänestyksen jälkeen äänin 9–4. Kokoomus esitti kokouksessa ostamisen hylkäämistä.

Kaupunginhallituksen varapuheenjohtaja Jaakko Mustakallio (vihr.) kommentoi tilannetta näin:

– Olen todella pettynyt Kokoomuksen, Keskustan ja Perussuomalaisten toimintaan. Tasan vuosi sitten Kokoomus esitti hylkäystä Hervannan Makkarajärven luonnonsuojelualueen perustamisessa. Nyt he yrittivät estää Kintulammen luonnonsuojelualueen laajentamisen. Tämä on surullista, mutta onneksi kaupunginhallituksen enemmistö oli Kintulammen luonnonsuojelualueen laajentamisen kannalla, Mustakallio toteaa.

Mustakallio muistuttaa, että Kintulammin luonnonsuojelualue on saavuttanut suuren suosion koko perheen retkeilykohteena.

– Olisi ollut suurta hölmöyttä nyt heikentää tämän alueen vetovoimaa.

Myös kaupunginhallituksen jäsen Olga-Haapa-aho (vihr.) on harmissaan siitä, että asiasta jouduttiin äänestämään.

– Teiskon alueen luontomatkailun parantaminen on ollut kaupungin pitkäaikainen tavoite. Rahoituksesta sovittiin jo syksyn talousarvioneuvotteluissa. Kokoomuksen ympäristövihamielinen linja näemmä jatkuu, Haapa-aho toteaa.

Kokoomuksessa ollaan myös tyrmistyneitä – tosin eri syistä.

– Maakuntakaavassa Metsä-Ylisen alue on jo merkitty virkistysalueeksi. Nyt kaupunginhallitus ostaa olemassaolevaa virkistysaluetta lähes miljoonalla eurolla, kaupunginhallituksen jäsen Ilkka Sasi (kok.) toteaa.

Kokoomuksen mielestä tilan ostamiseen käytettävät rahat olisi pitänyt käyttää sivistys- ja kulttuuripalveluiden sekä sosiaali- ja terveyspalveluiden investointitarpeisiin kuten sisäilmaongelmaisten koulujen kunnostuksiin.

– On toisaalta hyvä, että päättäjien todelliset arvot nousevat esiin, kun niukat resurssit asetetaan vastakkain, kaupunginhallituksen jäsen Irja Tulonen (kok.) toteaa.

Metsä-Ylisen tila Myyjänä oli kuolinpesä ja ostajana yksityinen henkilö. Kauppahinta oli 930 000 euroa. Tila oli myynnissä avoimella tarjouskaupalla ja Tampereen kaupunki teki määräaikaan mennessä kohteesta 830 000 euron suuruisen ostotarjouksen. Noin 160 hehtaarin suuruinen tila rajoittuu Kintulammin luonnonsuojelualueeseen. Puuston arvo UPM:n laatiman puustoarvion mukaan on 690 000 euroa. Metsä-Ylisen kiinteistöllä on noin 2,7 kilometriä yhteistä rajaa Kintulammin luonnonsuojelualueen kanssa. Kiinteistöllä virtaa Peräjoki, joka on luonnontilainen luhtarantainen joki. Kiinteistön retkeily- ja ulkoilualueen osalla on myös kaksi metsälain mukaista avainbiotooppia ja kaksi arvokasta kasvillisuusaluetta. Osa Kintulammin luonnonsuojelualueen ojitetuista soista ulottuu Metsä-Ylisen kiinteistölle ja luonnonsuojelualueella olevien soiden mahdollinen ennallistaminen tai ojien patoaminen olisi helpompaa naapurikiinteistön ollessa kaupungin omistuksessa. Lähde: Kaupunginhallituksen esityslista